Odôvodnenie

A. Všeobecná časť

Návrh vyhlášky Ministerstva spravodlivosti Slovenskej republiky, ktorou sa dopĺňa vyhláška Ministerstva spravodlivosti Slovenskej republiky č. 31/1993 Z. z. o odmenách a náhradách notárov v znení neskorších predpisov Ministerstvo spravodlivosti Slovenskej republiky predkladá do medzirezortného pripomienkového konania  na základe § 95 ods. 3 zákona Slovenskej národnej rady č. 323/1992 Zb. o notároch a notárskej činnosti (Notársky poriadok) a § 374a ods. 1 zákona č. 99/1963 Zb. Občiansky súdny poriadok v znení neskorších predpisov.

Zákon č. 530/2003 Z. z. o obchodnom registri a o zmene a doplnení niektorých zákonov v znení zákona č. 24/2007 Z. z. v § 5a ods. 2 ukladá tomu, kto podáva návrh na zápis do obchodného registra, návrh na zmenu zapísaných údajov v obchodnom registri alebo návrh na výmaz údajov z obchodného registra povinnosť zabezpečiť overenie svojich osobných údajov na účely elektronického konania vo veciach obchodného registra.

 Takéto  overenie osobných údajov príslušnej osoby sa v súlade s vyhláškou Ministerstva spravodlivosti Slovenskej republiky č. ....../2007 Z. z. o postupe pri overovaní osobných údajov na účely elektronického konania vo veciach obchodného registra vykonáva pred ktorýmkoľvek notárom formou spísania notárskej zápisnice o osvedčení  osobných údajov na účely elektronického konania vo veciach obchodného registra.

	Z tohto dôvodu bolo potrebné zaviesť do položky A nový bod  upravujúci výšku odmeny notára za spísanie notárskej zápisnice o osvedčení  osobných údajov na účely elektronického konania vo veciach obchodného registra.

Návrh vyhlášky je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade aj s právom Európskych spoločenstiev a Európskej únie, ako aj so splnomocňovacím ustanovením príslušného zákona, na vykonanie ktorého sa táto vyhláška vydáva. 

Navrhovaná právna úprava nebude mať dopad na štátny rozpočet, rozpočty obcí alebo rozpočty vyšších územných celkov a nezakladá nároky na pracovné sily a organizačné zabezpečenie. Materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie. 

DOLOŽKA ZLUČITEĽNOSTI
návrhu vyhlášky
s právom Európskych spoločenstiev a právom Európskej únie

1.	Navrhovateľ  vyhlášky: Ministerstvo spravodlivosti Slovenskej republiky

2. Názov návrhu vyhlášky: Vyhláška Ministerstva spravodlivosti Slovenskej republiky, ktorou sa dopĺňa vyhláška Ministerstva spravodlivosti Slovenskej republiky č. 31/1993 Z. z. o odmenách a náhradách notárov v znení neskorších predpisov. 

3.	Záväzky Slovenskej republiky vo vzťahu k Európskym spoločenstvám a Európskej únii:

a)	problematika návrhu vyhlášky nie je predmetom Zmluvy o pristúpení, Aktu o podmienkach pristúpenia a Príloh k aktu o podmienkach pristúpenia,
b)	bezpredmetné.

Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4, 5 a 6. doložky zlučiteľnosti. 

Doložka 
finančných, ekonomických, environmentálnych vplyvov
a vplyvov na podnikateľské prostredie a na zamestnanosť

1.	Návrh vyhlášky nezakladá nároky na verejné financie.

2.	Návrh vyhlášky nebude mať ekonomický dopad na obyvateľov, hospodárenie podnikateľskej sféry a iných právnických osôb.

3.	Návrh vyhlášky nebude mať vplyv na životné prostredie.

4.	Návrh vyhlášky nebude mať vplyv na zamestnanosť a nevyžiada si zvýšenie počtu zamestnancov.

5.	Návrh vyhlášky nebude mať vplyv na podnikateľské prostredie.

B. Osobitná časť

K Čl. I

	Navrhuje sa výška odmeny notára za vyhotovenie notárskej zápisnice o osvedčení osobných údajov na účely elektronického konania vo veciach obchodného registra vo výške 400 Sk.

K Čl. II

Účinnosť vyhlášky sa navrhuje k 1. augustu 2007. Navrhovaná účinnosť sa odvíja od účinnosti zákona č. 24/2007 Z. z., ktorým sa mení a dopĺňa zákon              č. 530/2003 Z. z. o obchodnom registri a o zmene a doplnení niektorých zákonov v znení neskorších predpisov a o zmene a doplnení niektorých zákonov.